L' autoprotecció és el conjunt de mesures (procediments, sistemes i organització) implantades en un determinat àmbit (edificis, instal·lacions, nuclis habitats, solars, activitats, centres, etc) exposat a una o a diverses situacions de risc, destinades a preveure, prevenir i controlar-ne el risc, donar resposta adequada a les emergències i garantir la integració d'aquestes actuacions a les del sistema públic.
La normativa de referència és el Decret 30/2015, de 3 de març, pel qual s'aprova el catàleg d'activitats i centres obligats a adoptar mesures d'autoprotecció i es fixa el contingut d'aquestes mesures.
L' objectiu del decret és regular les actuacions destinades a assegurar l'aplicació de mesures d'autoprotecció a les empreses i, en general, a les entitats i als organismes que fan activitats que poden generar situacions de greu risc col·lectiu, de catàstrofe o de calamitat pública, i també als centres i a les instal·lacions i a les seves dependències, públics i privats, que poden resultar afectats de manera especialment greu per situacions d'aquest caràcter.
La Resolució SLT/1429/2020, de 18 de juny, per la qual s'adopten mesures bàsiques de protecció i organitzatives per prevenir el risc de transmissió i afavorir la contenció de la infecció per SARS-CoV-2, regula les condicions per al desenvolupament d'activitats durant l'etapa de la represa al territori de Catalunya en el marc de la crisi sanitària vigent provocada per la COVID-19.
L'epígraf 1 de l'apartat 1.2 de la Resolució esmentada estableix que les mesures previstes han de ser completades amb els plans sectorials d'activitats que s'han d'elaborar i aprovar d'acord amb el que preveu el Pla de transició del confinament ratificat pel Govern el 25 d'abril de 2020.
L'epígraf 5 del mateix apartat 1.2 indica que en el cas d'activitats obligades a adoptar mesures d'autoprotecció d'acord amb el Decret 30/2015, de 3 de març, pel qual s'aprova el catàleg d'activitats i centres obligats a adoptar mesures d'autoprotecció i es fixa el contingut d'aquestes mesures, les persones titulars d'aquestes activitats han d'elaborar, sota la seva responsabilitat, un protocol organitzatiu específic d'acord amb el pla sectorial corresponent, el qual s'ha d'annexar al seu pla d'autoprotecció, a disposició de les autoritats corresponents.
En relació amb aquests protocols que s'annexaran al pla d'autoprotecció, i atès que s'elaboren en el marc de la responsabilitat del titular de les activitats, aquests no formaran part del tràmit d'homologació dels plans d'autoprotecció.
En el cas de plans d'autoprotecció ja presentats al registre electrònic Hermes per a la seva tramitació, no es requereix annexar el protocol en qüestió.
Per als nous tràmits d'homologació de plans d'autoprotecció, el protocol annex no serà objecte d'informe d'adequació tècnica per part dels òrgans de protecció civil.
Així mateix, l'epígraf 3 de l'apartat 2.6, relatiu a mesures en congressos, fires i altres actes similars, especifica que l'entitat promotora ha de garantir que l'organització de l'activitat s'ha d'ajustar a diferents condicions de seguretat, entre les quals s'inclou el punt e), que estableix la necessitat de desenvolupar un procediment específic per garantir les mesures de protecció individual, en especial la distància de seguretat.
Aquest procediment específic ha de formar part del pla d'autoprotecció i estar a disposició de les autoritats corresponents.
En relació amb aquests procediments que formaran part del pla d'autoprotecció, no seran objecte de l'informe d'adequació tècnica per part dels òrgans de protecció civil, en el marc de la responsabilitat del promotor i l'organitzador de l'activitat.
En el cas de plans d'autoprotecció ja presentats al registre electrònic Hermes per a la seva tramitació, no es requereix actualitzar el protocol en qüestió.
Per als nous tràmits d'homologació de plans d'autoprotecció, el procediment inclòs no serà objecte d'informe d'adequació tècnica per part dels òrgans de protecció civil.